En legende takker af i det nordvestlige Jylland. Når pokalturneringens Final4 er færdigspillet i weekenden, bliver det også slutningen på Søren Pedersens håndboldkarriere. - Jeg har forsøgt ikke at tænke for meget over det, der kommer til at gøre ondt og helt sikkert ikke bliver nemt på søndag. Men der er en tid for alting, og jeg har været privilegeret at have haft så mange år i sporten, og står nu overfor en god og meget spændende mulighed, som gør det lettere at sige farvel til håndboldbanen, siger den 34-årige målmand. Han har samlet spillet i Mors-Thy i syv år, hvor det er blevet til 229 kampe. Med klubben har han også været med til at nå DM-semifinalerne. - For mig er Mors-Thy Håndbold et helt specielt sted. Det er en kultur, et fællesskab og en fællesfølelse for en hel egn, som på en af mange måder bindes sammen af noget så fantastisk som håndbold. Specielt i mine sidste sæsoner har vi haft en dynamisk trupsammensætning med en god kombination af unge og gamle, som det har været spændende at være en del af. - Nu venter den sidste dans for mig efter mange år med det absolut fedeste job, jeg kunne forestille mig, og min store drøm er at slutte af på fornemmeste vis og med en titel sammen med Mors-Thy Håndbold, siger Søren Pedersen. Tidligere i karrieren er det blevet til ophold hos Aalborg og Skjern. Hos sidstnævnte har han vundet to pokaltitler samt bronzemedaljer i EHF Cup. I alt er det blevet til 25 år mellem de farverige stolper i håndboldmålet. Fra 1. august skal han være direktør i Lemvig-Thyborøn Håndbold. TV 2 og TV 2 PLAY sender Final4 i weekenden fra klokken 13, hvor Søren Pedersen og Mors-Thy i semifinalen møder Skjern. I den anden semifinale spiller GOG mod Aalborg.

Referat:
Søren Pedersen drømmer om at slutte sin karriere med en titel sammen med Mors-Thy.